ตลาดหุ้นฟิลิปปินส์ปิดทำการวันนี้ หลังภูเขาไฟตาอัลปะทุหนัก
ตลาดหุ้นฟิลิปปินส์ปิดทำการวันนี้ หลังภูเขาไฟตาอัลปะทุหนัก
ตลาดหุ้นฟิลิปปินส์ปิดทำการวันนี้ หลังภูเขาไฟตาอัลปะทุหนัก
13 ม.ค. 2563

ตลาดหลักทรัพย์ฟิลิปปินส์ (PSE) ประกาศปิดทำการซื้อขายในวันนี้ หลังจากภูเขาไฟตาอัล (Taal) ปะทุและพ่นเถ้าถ่านขึ้นสู่ท้องฟ้า จนทำให้พื้นที่หลายส่วนในเกาะลูซอน ซึ่งรวมถึงกรุงมะนิลา ถูกปกคลุมด้วยเถ้าถ่านหนาทึบ
โดยแถลงการณ์ของตลาดหลักทรัพย์ฟิลิปปินส์ระบุว่า จะไม่มีการซื้อขายหลักทรัพย์ในวันนี้ โดยคำนึงถึงความปลอดภัยของพนักงานและเทรดเดอร์
ทั้งนี้สถาบันภูเขาไฟวิทยาและแผ่นดินไหววิทยาของฟิลิปปินส์ (PHIVOLCS) ได้ยกระดับการเตือนภัยเป็นระดับ 4 จากทั้งหมด 5 ระดับ หลังจากภูเขาไฟตาอัลปะทุและพ่นเถ้าถ่านขึ้นสู่ท้องฟ้าเป็นระยะทางถึง 15 กิโลเมตร
ขณะที่การท่าอากาศยานนานาชาติมะนิลา (MIAA) ได้ประกาศระงับเที่ยวบินทั้งหมดที่ท่าอากาศยานนานาชาตินินอย อากีโน ของกรุงมะนิลาแล้ว ทั้งขาเข้าและขาออก
นอกจากนี้ ทางการฟิลิปปินส์ยังได้สั่งปิดโรงเรียนและหน่วยงานของรัฐบาลที่อยู่บริเวณใกล้เคียงภูเขาไฟตาอัล พร้อมกับสั่งอพยพประชาชน โดยคาดว่าอาจจะมีประชาชนจำนวนมากถึง 200,000 คนที่ต้องอพยพออกจากที่อยู่อาศัย